gu en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu ceb gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu fr gu gu gu fr gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
કથા-સપ્તાહ - જબ જબ ફૂલ ખીલે (દિલ દીવાના... - ૫)
ઍટ લાસ્ટ... આર્જવ મારા થવાના!
1  |  2  |  3  |  4  |  5  |
નંદિની કેફમાં છે; પ્રણયના નહીં, વિજયના!
અનારના કિડનૅપ પછી આર્જવ ભાંગી પડેલો. એ હદે કે મહિનાઓ સુધી કૅમેરાને અડ્યો નહોતો. સિદ્ધિના શિખરે પહોંચેલો તસવીરકાર સાવ અજ્ઞાતવાસી બની ગયો દુનિયા માટે.
મને આવું જ કંઈક અપેક્ષિત હતું. ભાંગી પડેલા પુરુષને બેઠો કરીને મારે તેની કરોડરજ્જુ બની જવાનું હતું... પછી તે માણસ હું ધારું ત્યાં ને એટલો જ વળે!
એમ જ થયું. હું રોજ તેના ઘરે જતી, આશ્વસ્ત કરતી. એ પણ માય ઓન સ્ટાઇલમાં.
‘તમે માનો છો કે અનાર કિડનૅપ થઈ... હું કહીશ, અનાર ખુદ તેના કોઈ આશિક જોડે ભાગી ન ગઈ હોય એની ખાતરી ખરી?’ અનાર પરના આક્ષેપે ખળભળી ઊઠતા આર્જવને હું તર્કનું બાણ મારતી, ‘બાકી આટઆટલો વખત તે અપહરણકર્તાના સકંજામાં ઓછી હોય! ક્યાંક એક ફોન તો તમને કરવાનો અવકાશ પામી જ હોય.... પણ એ બન્યું નથી. મતલબ સાફ છે.’
‘આનો અર્થ એ પણ થાય નંદિની કે અનાર આ દુનિયામાં..’ આર્જવ અમંગળ ઉચ્ચારી ન શકતો, પણ મને દયાહીન ઠરવાનો ગમ નહોતો...
‘બની શકે. અનાર મૃત્યુ પામી હોય, તેણે આપઘાત કર્યો‍ હોય... તમે એનો ઘટતો અફસોસ કરી લીધો આર્જવ, નાઓ મૂવ ઑન.’
એક તબક્કે આર્જવ મારો આગ્રહ ટાળી શક્યો નહીં... જિંદગીની રફતાર જાણે ફરી આરંભાઈ, પણ હવે તેની ધરી હું હતી. આર્જવ ઉપકૃત થતો : તું મારું કેટલું ધ્યાન રાખે છે નંદિની!
‘આટલું જ?’ છેવટે પોતે ઘા કર્યો હતો, ‘બીજું કોઈ હોત તો મારાં ચરણોમાં પડીને મને પ્રપોઝ કરી ચૂક્યું હોત...’
આર્જવ સહેજ ફિક્કો પડ્યો, ‘હું તારે લાયક ક્યાં? ખબર નહીં આ દિલથી મહોબત થશે પણ કે નહીં.’
‘બસ એટલી જ વાત? આંખો બંધ કરો અને જુઓ કોઈની તસવીર દેખાય છે?’
ફિલ્મી ટ્રિક. આછું મલકીને આર્જવે આંખો મીંચી. ખરેખર તસવીર દેખાતી હોય એવો ભાવપલટો ચહેરા પર આવી ગયો.
‘મારી જ તસવીર છેને?’
આર્જવની આંખો ઊઘડી ગઈ. એ અનારકલીની તસવીર હતી! તો શું મને અનારકલી સાથે મહોબત હતી? આત્મીયતાનું બંધન ખરેખર પ્રણયબંધ હતો?
આર્જવનો આંચકો મારા માટે સ્વયંસ્પષ્ટ હતો. યે પ્યાર કરનેવાલે ભી કિતને પાગલ હોતે હૈ! અપની હી ફીલિંગ્સ નહીં સમઝતે! અરે! તમને તો મેં વારી-વારીને પૂછ્યું હતું... પણ તમે એને માત્ર જવાબદારી ગણાવી. ખેર, આપણા સંસારમાં અનાર જવાબદારીરૂપે પણ રહે એનો સખત વાંધો.
એટલે મેં જ તેને ભાડૂતી આદમીઓ દ્વારા કિડનૅપ કરાવી, બળાત્કાર કરાવ્યો અને આ બધામાં તમારું નામ સાંકળીને અનારને એવો ઘા આપ્યો કે તે માસૂમ બાળા એમાંથી ક્યારેય ઊભરવાની નહીં... સરહદ પાર મોકલવાનું તો એક બહાનું હતું, એના ભેદે અનાર છટકી યા એમ કહો તેને છટકવા દીધી! ભલું હશે તો બિચારીએ આપઘાત પણ કરી લીધો હશે. હવે રહી-રહીને તમને તેની જોડે મહોબત થઈ હોવાનો અહેસાસ થતો હોય આર્જવ તો એ અર્થહીન છે! પરણવું તો તમારે મને જ પડશે, એ પણ આઇ લવ યુ કહીને!
‘કહોને આજર્વ, મારી જ તસવીર દેખાઈને?’ જવાબની રાહ જોયા વિના હું તેને વળગી, ‘આઇ ન્યુ ઇટ.’
બિચારા આર્જવ. સત્ય કબૂલીને મને નારાજ કરી ન શક્યા. ‘યા, ઇટસ..... ઇટસ..... યુ...’
‘ઓહ, મીન્સ યુ લવ મી?’
‘હેં? યા, આઇ લવ યુ...’
ગૉડ. ઇટ વૉઝ ધ વિનિંગ મોમેન્ટ. ગયા મહિને થયેલી રિંગ સેરેમનીને મૅગેઝિનના કવરપેજ પર છાપીને મેં સગાઈનાં ઢોલ પીટવાનો નવો જ ચીલો ચાતર્યો... અમારા સગપણથી પપ્પા-મમ્મી ખુશ છે અને તો હવે લગ્નની રસમો પણ શરૂ થઈ ગઈ છે... ફાર્મહાઉસમાં થોડી વાર પહેલાં જ સંગીતની મહેફિલ સમેટાઈ. મહેમાનો વિદાઈ લઈ ચૂક્યા. પપ્પા-મમ્મી પણ નીકળી ગયાં. આર્જવ રોકાણા છે, પણ હું જાણું છું કે આ એકાંત કશા ખપનું નથી. હળવા ચુંબન સિવાય આર્જવ મને સ્પર્શતા પણ નથી... નો ઇશ્યુ. આ બધું હું સુહાગરાતે વસૂલી લઈશ, જોઈ લેજો!
કામનાની કલ્પનાઓ સળવળતી થાય એ પહેલાં...
રૂમની ખુલ્લી બા૨ીમાંથી એક યુવતી અંદ૨ કૂદી. તેની ઓળખના ઝબકારે ચીસ પાડવા ખૂલેલું નંદિનીનું મોં સ્થિર થઈ ગયું, ગળામાંથી અવાજ ન નીકળ્યો : આ તો... આ... તો... અનારકલી!
‘શીશ્્. બૂમ ન પાડશો. હું તમારી હિતેચ્છુ છું નંદિની. મારું નામ અનારકલી.’
નંદિનીને સ્વસ્થ થતાં વાર લાગી.
‘માફ કરજો, પણ તમે જેની સાથે પરણી રહ્યા છો તે પુરુષ એક નંબરનો લંપટ છે.’ હાંફતા શ્વાસે અનારકલી કહેતી ગઈ : પોતાનું કિડનૅપિંગ, બળાત્કાર, સરહદપાર વેચવાનો પ્લાન...
આવેશમાં અજાણતાં જ તેનો સ્વર ઊંચો થતો ગયો એથી બાજુના રૂમમાંથી આર્જવ નંદિનીના દરવાજે આવી ઊભો એનો બેમાંથી એકે માનુનીને અણસાર નહોતો. અનારકલીના બયાનથી નંદિનીને ચૂંથારો થતો હતો. આ ટાણે તું મારી જ ઘડેલી રામકહાણી મને સંભળાવવા ક્યાં આવી ચડી!
‘અને જાણો છો આ બધાનો સૂત્રધાર કોણ છે...’ ઊંડો શ્વાસ લઈને અનારકલીએ બૉમ્બ ફોડ્યો : ‘આર્જવ!’
બહાર ઊભેલા આર્જવને કાળજે કટાર જેવી ચુભી. રૂમમાં અ...નારકલી છે, તે મારા પર કેવો ઘૃણાસ્પદ ઇલજામ મૂકી રહી છે! તું અનારકલી, તું? દોડીને તેને ભેટી પડવાના આવેગ પર બ્રેક લાગી ગઈ.
અંદર અનાર નંદિનીને હચમચાવતી હતી, ‘તમે કહો એના સોગંદ નંદિની, આર્જવ કોઈનો શૌહર થવાને લાયક નથી.’ અનારનો આક્રોશ પ્રગટ્યો, ‘હું તો કહીશ કે તેને પોલીસમાં આપો. તમે કરી શકશો.’ તેની લાચારી ટપકી. ‘મારાથી તો તેમને નફરત પણ નથી થતી.’
(આર્જવને જાણે ઘા પર લેપ થયો.)
નંદિની હવે ભડકી, ‘પોલીસ! અમારા મૅરેજનાં ફંક્શન શરૂ થઈ ચૂક્યાં ને તું મનહૂસ કહે છે કે હું આર્જવને કાયદાના હવાલે કરું?’
‘હોશમાં આવો નંદિની, આર્જવ તમને છેતરી રહ્યો છે. તમે સમજતાં કેમ નથી?’
હં. કોણ, હું નંદિની શેઠ નથી સમજતી? કોઈની મજાલ કે મને છેતરી જાય? નંદિનીનો અહમ્ હાવી થયો,
‘મારે તારી પાસે સમજ લેવાની જરૂર નથી અનાર. મારાથી ક્યારેય કંઈ છૂપું નહોતું. માટે જેવી આવી છે એવી હાલતી થા...’
નંદિનીનો ધુત્કાર અનારની સમજબહાર હતો, પણ દરવાજે ઊભા આર્જવના દિમાગમાં કડાકા બોલતા હતા : થનારા પતિ પરનો આવો ગંભીર આરોપ અવગણવામાં નંદિનીનો મારા પરનો વિશ્વાસ હોત તો વાંધો નહોતો, પણ તે તો કંઈક એવું બોલી કે મારાથી કશું છૂપું નહોતું... મતલબ? અનારની વીતક નંદિની તેના કહ્યા વિના કઈ રીતે જાણી શકે?
- સિવાય કે તેણે પોતે જ એ પ્લાન કરી હોય!
તમે કાશ્મીરમાં છો? તીણાશથી પૂછતી નંદિની... કહો આર્જવ, અનાર તમારી શું થાય? પૂછીને મને ફરજ પાડતી નંદિની... તમે લંડન ક્યારે જવાના? મારા પ્રોગ્રામની પૂછપરછ કરતી નંદિની... અનાર કોઈ જોડે ભાગી પણ હોય! અનાર બાબત મને આશંકિત કરતી નંદિની...
નંદિનીના સંદર્ભો નવા જ પરિપ્રેક્ષ્યમાં ખૂલી ગયા : નંદિનીની નજર મારા પર હતી. અનારને માર્ગના કાંટાની જેમ ખેરવવા તે મારા નામે બાજી રમી ગઈ... એ બાજી હવે ખુલ્લી પડી ગઈ નંદિની, તારાં વેણનો મનને મનાવવા ખાતર પણ બીજો અર્થ નીકળે એમ નથી!
આર્જવે ધક્કાથી દરવાજો ખોલ્યો અને નંદિનીને હડસેલીને અનારને તેણે સંભાળી લીધી. ચાર નેત્રો એક થયાં. સમય જાણે થંભી ગયો.
મારો મહેબૂબ... મારો ફરિશ્તો ગુનેગાર પણ છે એનો ઝબકારો થતાં અનાર છટકવા મથી, પણ આર્જવે ચસવા ન દીધી. અનારની લાગણી પરખાયા પછી પોતાની ચાહત પર પડદો પાડવાની જરૂર ન જોઈ, ‘હું તારો ગુનેગાર નથી અનાર...’ કહેતાં તેનાં જડબાં તંગ થયાં, નજર નંદિની તરફ વળી, ‘કહે, તારાથી અનારની કહાણી કેમ છૂપી નહોતી?’
નંદિની થોથવાઈ. ખલાસ! આર્જવનો તાપ સહેવાતો ન હોય એમ નજરો મેળવી નહોતી શકતી. આર્જવ માટે આટલું પૂરતું હતું.
‘અનાર... તારા દિલને પૂછ, હું એટલો નીચ છું કે...’ આર્જવની નજરોથી, તેના સ્પર્શથી અનારને લાગ્યું કે પોતે ફરી પીગળી રહી છે... આવી ચોખ્ખી નજર, આવો પાક સ્પર્શ ખુદાના બંદાનો જ હોઈ શકે. ક્યાંક કશું ખોટું હતું, પણ મારા આર્જવ તો સાચા જ હતા!
અને બસ, તે વેલની જેમ તેના મહેબૂબને વીંટળાઈ. આર્જવે ભીની પાંપણ લૂછી, ધ્યાન આંગળીમાં શોભતી સગાઈની વીંટી પર ગયું. ઉતારીને નંદિનીને થમાવી, ‘તારી અનામત.’
‘વૉટ ધ હેલ!’ નંદિનીનો અહંકાર ઘવાયો.’ તમે મને અંગૂઠી પરત કરો છો? નંદિની શેઠને? એ પણ એક છંડાયેલી યુવતી ખાતર!’
‘તેની રૂહ પવિત્ર છે, બેદાગ છે... બીજાની જેમ તેનો આત્મા છંડાયેલો નથી.’
કેવાં ધારદાર વેણ, બરાબર છાતીમાં વાગ્યાં; પણ એથી હું હારી જાઉં? મારી, નંદિની શેઠની નજર સામે આર્જવ અનારને હાથમાં હાથ પકડી લઈ જાય? ન બને!
‘ખબરદાર...’ નંદિનીએ પર્સમાં હંમેશાં રહેતી ટચૂકડી ગન કાઢી, ‘મને કોઈ જીતી નહીં શકે આર્જવ. તમે મારા ન રહ્યા તો હું અનારને...’
એવી જ એક થાપટ વીંઝીને આર્જવે ગન વચકાવી, ‘તું શું માને છે નંદિની, એક વાર ફાવી એટલે બીજી વાર અમારી વચ્ચે દૂરી સર્જી‍ શકીશ?’
અનારને હવે સમજાતું હતું. પોતે જેને સાવધ કરવા આવી ખરેખર તો તેણે જ મારી બરબાદીનું કાવતરું ઘડ્યું હતું...
‘આટલું કરીને પણ તું આર્જવને પામી ન શકી નંદિની, કેમ કે પ્યાર પામતાં પહેલાં હૈયું હારવું પડે ને હારવાનું તું શીખી નથી.’
અનારનો તીવ્ર કટાક્ષ ભોંકાયો, પણ હવે કશું થાય એમ નહોતું. હા, એટલું તેણે અવશ્ય કર્યું કે સગાઈ તોડવાની પોતાની સ્ટોરી સમાજમાં ફરતી કરી : યુ નો, આર્જવ વૉઝ કૅરૅક્ટરલેસ. પેલી ફોટોવાળી અનાર યાદ છે? સગીર વયની છોકરી સાથે તેના શારીરિક સંબંધો હતા... તે છોકરીને તેણે જ ક્યાંક છુપાવી રાખી હતી, લકીલી આઇ ગેટ ટુ નો અબાઉટ ઇટ ઇન ટાઇમ... આવા હવસખોરને હું મારો પતિ બનાવતી હોઈશ? છટ! આ રીતે પોતાનું ગુમાન ટકાવી રાખવામાં નંદિનીએ જીત જોઈ.
એમ તો એમ. આર્જવ-અનારકલીને એનો હરખ-શોક નહોતો. તે બેઉ તો ર્કોટમાં મૅરેજ નોંધાવીને ઊપડ્યાં છે કાશ્મીર!
‘જાણો છો, અહીં પહેલી વાર તમને જોયા ને હું હૈયું હારી હતી.’ હુસેનની બોટ પર અનારકલી કહી રહી છે. પોતાની શોધમાં આર્જવ અહીં પણ આંટોફેરો કરી ગયેલા એ હુસેનચાચા પાસેથી જાણ્યા પછી અનાર ગદ્ગદ બનેલી : તમે પણ ઓછું નથી તડપ્યા આર્જવ!
‘મને શું ખબર કે પંદર વર્ષની કિશોરી મને તેના હૈયે સંઘરી બેઠી હશે! પણ હવે તો તું પુખ્ત છે, મારી દુલ્હન છે તો પછી વાટ શાની જોવાની...’
આર્જવ અનારકલીને ઊંચકીને રૂમમાં લઈ ગયો અને દ્વાર વાસી દીધું!
વળી એ જ ચિનાર ગામ. ક્ષતવિક્ષત ઘરનું એ જ પ્રાંગણ અને એ જ અનાર... આજે તેના ચહેરા પર ગમ નથી, સંતૃપ્તિ છે. અહીંની હવામાં સ્વજનોની મહેકાશ છે. જન્નતમાંથી વડીલો આશિષ વરસાવતા હોય એમ તેની નજર આભને તાકે છે...
અને એ જ ક્ષણે કૅમેરાની ચાંપ દાબીને આર્જવે એ ઘડીને કાયમ માટે કેદ કરી લીધી!
આંસુથી સ્મિત સુધીની સફરની ગવાહી દેતી એ તસવીર પણ વર્લ્ડ ફેમસ બની શકે એમ છે. આખરે ગઈ કાલની ‘વૉરિયર ઑફ પીસ’ની આજમાં સૌને રસ પડવાનો...
પણ આર્જવ એ તસવીર નહીં છપાવે. એ તો તેની અંગત અમાનત છે. અનારકલીની મહોબત જેવી જ કીમતી! એનું જાહેર પ્રદર્શન થોડું હોય?
‘ઓહ આર્જવ!’ પતિના ભાવે અનાર તેને વળગી પડી. બે હૈયાં એક થયાં અને વાદીમાં જાણે ફૂલોની વસંત મહોરી ઊઠી.
ગમે એટલાં તોફાન આવે, એ કદી મૂરઝાવાની નહોતી એટલું ચોક્કસ.
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.